### Beslutning

Godkendt.

### Sagsfremstilling

## Resume og sagens baggrund

Udvidelser af eksisterende fjernvarmeforsyningsområder skal godkendes af Teknik- og Miljøudvalget. Dette sker efter Varmeforsyningsloven. I denne sag har Hvidebæk værket APS med et varmeprojektforslag ansøgt om at etablere fjernvarmeforsyning for et nyt boligområde på  Engager, øst for Hvidebækskolen.

Vedtages projektforslaget vil ca. 55 nye boliger og et fælleshus med et samlet varmebehov på ca. 260 MWh/år og et samlet areal på ca.  5.800 m² blive tilsluttet fjernvarme. Sagen lægges op til udvalgets beslutning om at vedtage varmeprojektforslaget i henhold til Varmeforsyningsloven.

## Indstillinger

Chefen for Plan, Byg og Miljø indstiller, at varmeprojektforslaget for etablering af fjernvarme til  nyt boligområde på Engager, Ubby-Jerslev, vedtages endeligt.

## Behandling

Teknik- og Miljøudvalget.

## Sagsfremstilling

Der er udarbejdet et varmeprojektforslag til det nye boligområde, se bilag 1 og oversigtskort på side 6 i bilaget. Formålet med projektforslaget er at belyse det planlagte projekts muligheder og konsekvenser, og danne grundlag for myndighedsbehandling og godkendelse af projektforslaget i henhold til Varmeforsyningsloven. Afhængigt af udfaldet af et projekt kan et område fx blive omfattet af fjernvarmeforsyning eller individuel opvarmning såsom varmepumper.

Desuden skal projektforslaget orientere kommunen, samt de forsyningsselskaber og grundejere, der måtte blive berørt af projektet, og som skal have projektet i høring.

De samfundsøkonomiske, selskabsøkonomiske og brugerøkonomiske beregninger viser, at projektforslaget er det mest fordelagtige i forhold til at lade området opvarme ved individuelle løsninger som varmepumper. Projektforslaget er økonomisk robust, og vil selv med udsving i rente og varmeforbrug som vi ser i øjeblikket forblive robust.

Projektforslaget har i overensstemmelse med lovens bestemmelser været offentligt fremlagt på [adresse] hjemmeside i fire uger fra den 6. april 2022 til den 4. maj 2022. Der er ikke modtaget bemærkninger hertil.

## Økonomiske konsekvenser

Ingen.